
Регионална организация на СИБ-Плевен проведе своята

Конференция и се готви за  участие в  Деветия Конгрес на СИБ


На 26.07.2021 година в Народно читалище „ЛИК“-гр.Плевен  се проведе конференция  на Регионална организация на СИБ- Плевен. Мероприятието отчита  петгодишния  мандат  на най-голямата структура на СИБ за областта-за периода 2016-2021   година. На Конференцията присъстваха всички от  23  редовно избрани делегати от 11 самостоятелни организации в Региона. Конференцията  избра  нови:   Управителен  Съвет, Регионална  контролно-ревизионна комисия и четирима делегати за Деветия Конгрес на СИБ, който ще се проведе през м. декември 2021 година. Организацията започва с 3189 членове през 2016 година и завършва -с  2219 през 2020година. През този отчетен период , тенденцията е характерна и за СИБ като цяло и  е закономерен резултат от демографския срив, възрастовия състав и пандемията от Ковид 19.  Присъстваме в 9 общини  с 9 Общински организации, а в две населени места-с 2 Самостоятелни дружества. Във всички общини в Региона нашите структури са  изцяло подкрепени от местната общинска власт, както организационно така и  финансово. За голямо съжаление  не е така  в Община -Плевен, а и на ниво Област Плевен. Тук е най многочислената и с тридесет годишна история Общинска организация-Плевен. През  2018 година  поради  природно  бедствие   затвори врати  един  от  клубовете, този на ул. Гренадирска 34 б,  и не се  намери решение от  Общината- собственик. Така  загубихме едно  от помещенията където работеше едно от четирите дружества, а в  момента  клуб "Сторгозия" е   отворен само благодарение на доброволен  труд- без назначен организатор. Нямаме и помещение  в което  да се  съхранява архива на  Регионалната организация и да се ползва за офис. Все още не сме поканени от  областното ръководство и  не сме уведомени за работата на учредения Областен Съвет на  хората с увреждания,въпреки нашата заявка за участие. Пандемията  поставя на изпитание социализацията на  хората  с увреждания и застрашава функционирането на нашите  изградени с много труд структури. В доклада за дейността  на Управителния  съвет  на РО на СИБ- Плевен и Насоките за следващия мандат са  формулирани  ясни и необходими предложения за промени в Устава на  СИБ-съответни на условията за работа в пандемия и за  съдействие  от  страна на местната власт. Тези наши решения ще бъдат  ясно заявени към  съответните  органи и ще бъдем настоятелни за да получим полагащото се внимание и съпричастност към хората с увреждания.

Анелия Гачева, Председател УС на РО на СИБ-Плевен

12 ЮЛИ, РОЖДЕНИЯТ ДЕН НА СГБ


Всяка година на този ден членовете на Съюза на глухите в България честват своя празник, вече 87 години. Това е Денят, в който е основана нашата организация на глухите хора!


12 юли е денят, станал символ на прогреса, на устрема ни и на младата жизнерадост за всичко, което ние постигаме и с което живеем сега. Вкоренена в конвенцията на Организацията на обединените нации за правата на хората с увреждания, която беше първия международен договор за възприемане на човешките права към уврежданията, стратегията на ЕС за увреждания за следващото десетилетие е обещаващ документ с много похвални предложения и няколко недостатъка. Но за да може стратегията да изпълни обещанието си за прекратяване на дискриминацията срещу 87 милиона европейци с увреждания, нейното изпълнение ще изисква силна политическа воля и ресурси.


Всяка година на този ден членовете на Съюза на глухите в България във всички районни организации се радват не само на празника, но и на това, че за поредна година имат повод да се поздравят по случай годишнината. тази, 2021 г., СГБ навърши цели 87 години! На тази дата - 12 юли – всички, и членове, и ръководители на РО и ТО – си припомнят откъде е започнал първите си крачки през времето Съюзът на глухите в България, за да бъде това, което е днес. Цели 87 години съюзната организация устояваше на всякакви политически промени, на трудности и проблеми, и продължаваше напред – благодарение не само на съюзното ръководство, но и на членовете, които винаги я възприемаха като втори дом. И както всяка година, ръководствата на районните организации, съобразно пандемичната обстановка, а също и преминалите вече избори, започнаха да обсъждат как най-добре, според възможностите си, да осъществят честването на съюзния празник. Най-важната част в тази подготовка е осигуряването на превоз (по възможност – безплатен, което в тези несигурни и кризисни времена става все по-трудно осъществимо). И е много радващ фактът, че с времето все повече хора се връщат към традицията да идват на празника всички заедно, с цялото си семейство. Така се осъществява толкова нужната приемственост чрез поколенията след нас! И най-важното: чуващи и глухи (родители, деца, роднини и близки) са заедно в този ден, веселят се от сърце и прекарват един прекрасен ден, от който запазват в сърцата си незабравими спомени.


ЧЕСТИТ ПРАЗНИК, скъпи приятели, съюзни членове и читатели на вестник „Тишина“! Пожелаваме ви от сърце да сте живи и здрави, щастливи, обичани и уважавани!

„ВЯТЪРЪТ НА ПРОМЯНАТА” В СГБ


На 18 юни 2021 година се състоя поредното годишно отчетно събрание на пълномощниците на Съюза на глухите в България. Тази година събранието беше наистина различно от другите през годините, за които сме ви информирали. От една страна, защото дейността, която се отчиташе за 2020 година, беше особена,осъществяваше в промеждутъците от поредната карантина до поредния локдаун, но затова пък, е била толкова наситена, не само със събития в страната, но и с международни участия. А и радостна беше годината, защото точно тогава беше дадена „зелена светлина” за приемането на Закона за българския жестов език. От друга страна, събранието беше забележително и с инициативите и дейностите, които утвърдиха пълномощниците в програмата за настоящата година. Както за радикално обновяване на работата в районните и териториалните организации, така и за началото на мащабно национално проучване от страна на СГБ на българския жестов език с цел неговото осъвременяване, уеднаквяване и развитие.

Събранието премина делово и в изключителен сговор. То беше открито и ръководено от председателя на Съюза на глухите в България Николай Нинов. Преди да започне деловата си работа, пълномощниците на събранието почетоха с едноминутно мълчание паметта на почетния председател на Съюза на глухите в България Васил Панев. Председателят на СГБ Николай Нинов поздрави участниците и пожела ползотворна работа на събранието.

Изисквания при отпускането на социални помощи


За да не се тълкуват погрешно някои лични изказвания на отделни съюзни членове, разясняваме следното:


С РЕШЕНИЕ № 23/21.05.2021 Г., УС НА СГБ НАПРАВИ ПРОМЕНИ В ПРАВИЛНИКА ЗА СОЦИАЛНО ПОДПОМАГАНЕ НА СЪЮЗНИ ЧЛЕНОВЕ. Съгласно промените, в подкрепящите документи – епикризи, рецепти за лекарства, и др. медицински документи; разпореждания за определяне на размера на пенсията на лицето и решенията на ТЕЛК - копие от документа. В случай, че лицето е с изтекъл срок на ЕР на ТЕЛК, би следвало то да се актуализира първо в картотеката на РО и след това да се обсъжда социалната помощ. Касовите бонове за лекарства трябва да посочват само тези, за които се касае помощта; лекарства по рецептурни книжки не се признават за разход, тъй като се ползват с облекчения от здравната каса, освен в случаите, когато са със значителна сума 50-100 лв. за един вид медикамент. В правилника отпада възможността за отпускане на помощи за отопление (дърва, въглища, ток и парно). Когато се отпускат суми за хранителни продукти: те трябва да са от първа необходимост, придружени с касова бележка за закупуването им. Не се признават касови бележки с хранителни продукти, извън тези от първа необходимост. Помощ за храна се отпуска само на крайно нуждаещи се членове.

ТИШИНА, СГБ

ЗДРАВЕ, През летните месеци

Помощите за 670 000 инвалиди се вдигат


Помощите на 670 000 инвалиди ще се вдигнат с между 3,08 лв. и 25,08 лв. от 1 януари 2022 г. Причината е, че служебното правителство предлага линията на бедност да се изчислява по нов начин и така да стигне 413 лв. Помощите за хората с увреждания се дават спрямо процента на инвалидност, но и като процент от линията на бедност и по този начин се актуализират всяка година.

Най-малкото увеличение от 3,08 лв. ще получават хората с увреждания от 50 до 70,99%. За тях помощта е 7 на сто от линията на бедност и съответно ще стане 28,91 лв. В следващата група попадат инвалиди с между 71 и 90% увреждания, за които подпомагането е в размер на 15%. Те ще вземат 61,95 лв.


За инвалидите с над 90% финансовата подкрепа е 25% от линията на бедност, или 103,25 лв. на месец.


За хората с над 90% степен на увреждане с определена чужда помощ, които получават пенсия за инвалидност поради общо заболяване или трудова злополука/професионална болест, помощта е равна на 30% от линията на бедност, или 123,90 лв.

Най-високо увеличение от 25,08 лв. ще вземат хората с над 90% степен на увреждане с определена чужда помощ, които получават социална пенсия за инвалидност. За тази група новият размер на месечна помощ през 2022 г. ще е 57% от линията на бедност, което прави 235,41 лв.


Помощта за балнеолечение ще стане 330,40 лв. 
Тя се дава веднъж годишно, но след предписание от лекар.

330,40 лв. могат да получат еднократно догодина и хората с трайни увреждания, ако са самотни или са самотни родители с дете с трайни увреждания и договорът за наем е сключен с тях, както и ако са поставени под пълно запрещение.

Същата сума - 330,40 лв., се дава и на хората с чужда помощ, за да покриват разходите си за придружител.


Размерите на целевите помощи за покупка на кола и приспособяване на жилище на инвалид също се определят с линията на бедност, но след направена социална оценка.

Правителството одобри в сряда промени в правилника за прилагане на Закона за социално подпомагане, които ще дадат възможност повече хора и семейства от най-уязвимите групи да получат месечна помощ в по-висок размер.


Очаква се през всяка следваща година броят на подпомаганите да се увеличава с не по-малко от 20% и през 2024 г. да достигне близо 117 000 души.

През следващите 3 години размерът на месечните социални помощи за най-рисковите групи ще се вдигне с 84%.

https://www.24chasa.bg/novini/article/10030341

Обществени дефибрилатори, устройства много важни при спасяването на човешки живот


Автоматичните външни дефибрилатори в някои страни се използват на публични места от десетки години. Те се разполагат не само в здравни заведения, но също и на летища, гари, обществени сгради, магазини, училища и др. Широко разпространена е практиката с АВД да се оборудват автомобили на полицията и пожарната. Внедряването на автоматични външни дефибрилатори в европейските градове се прави чрез местни и национални програми, като водеща роля в този процес имат общинските структури.


Всички, които се интересуват от футбол и гледат срещите от Европейското първенство, със сигурност са станали свидетели на случая на датския футболист Кристиян Ериксен. Той беше спасен, защото лекарският екип на терена разполагаше с автоматичен дефибрилатор. В по-белите страни подобни уреди има на обществени места и дори в училищата. В България – сещате се каква е ситуацията. Независимо че има становище на Европейският парламент от 2019 година, в България автоматични дефибрилатори на публични места липсват. 


Доктор Христо Кьосев, управител на медицинския център по рехабилитация и спортна медицина във Варна също е гледал инцидента.

Мач на високо ниво без дефибрилатор не може да започне, категоричен е доктор Христо Кьосев.

Той е категоричен също обаче, че с дефибрилатор може да борави само човек, който е преминал курс.


Курсове по първа помощ в България и за работа с дефиблиратори се организират от Българския червен кръст.  Ние казваме, че не машината, а човекът спасява живота, но всъщност машината подпомага този процес.  Ежегодно БЧК обучава над 500 доброволци за работа с автоматични дефибрилатори. Но обучението трябва да започне от по-ранна възраст, каза Деница Баръмова, директор на дирекция Български младежки червен кръст.

Децата са добър проводник за подготовка на цялото население за осъзнаване на нуждата на употребата на автоматични дефибрилатори, но важно е и оказването на качествена първа помощ, подчерта Баръмова.


Според европейско проучване е хубаво автоматични дефибрилатори да бъдат поставени на места, откъдето преминават по 2-3 хиляди души на ден. Само като пример  такива има в Софийски университет и в централата на БЧК в София, както и на базите на Планинската спасителна служба на Алеко, Банско и Боровец.


Заместник- директорът на Спешна помощ Варна – доктор Иван Здравков е твърдо убеден, че тези обществени автоматични устройствата са много важни при спасяването на човешки живот.

Той обясни, че всяка минута е ценна при инцидент, а машината в такъв случай е жизненоважна.

Такъв вид дефибрилатори биха били от полза, защото в никакъв случай екип на спешна помощ не може да пристигне на мястото на инцидента за по-малко от 3 минути, а мозъкът може да издържи без кислород най-много 5 минути, каза д-р Здравков.

Обаче автоматични дефиблиратори у нас няма дори в училищата. И е много важно по време на инцидент да не си вадим телефоните и да снимаме, за да се харесаме още повече в социалните медии, а да запазим достойнството на пострадалия. Както го направиха съотборниците на датския футболист Кристиян Ериксен.


Пловдив първи в страната с автоматични дефибрилатори в обществени сгради

„Над 400 000 души умират всяка година в Европа от внезапен сърдечен арест, а жертвите в България са над 10 000 души“. Това съобщи директорът на Дирекция „Здравеопазване“ д-р Калин Калинов при откриването на кръгла маса на тема: „Програма за внедряване на обществени автоматични външни дефибрилатори в гр. Пловдив“. По думите му тревожната статистика се допълва и от данни на Американската сърдечна асоциация, според които случаите в САЩ на внезапно спиране на сърцето са 320 000 на година. Във Великобритания всяка седмица 12 души под 35 години умират от сърдечен арест, сочат данните на Британската сърдечна фондация и Британския съвет по ресурситация.


Пловдив има възможност да бъде първият град в България, който да постави дефибрилатори в обществени сгради. Според плана, представен от Община Пловдив, в началото такива ще има в общинските здравни заведения, а на следващ етап и на други места.


„Правим го с грижа за хората. Тези апарати ще дадат шанс на стотици пловдивчани да получат навременна помощ в критична ситуация“, уточни д-р Калин Калинов.


„На практика след 10-та минута човекът има минимални шансове да оцелее”, обясни проф. Петров.


Според проучванията, незабавно оказаната първа помощ и ранната дефибрилация повишават шансовете за спасяване до над 65%. Повечето инциденти се случват в присъствието на свидетели, които биха могли да помогнат, ако имат необходимите средства за това. Използването на автоматичен външен дефибрилатор (АВД) може да върне сърцето към нормалния му ритъм и е част от официално издадения алгоритъм за оказване на първа помощ от Европейския съвет по ресусцитация.


От Фондация „Първите 3 минути” направиха нагледна демонстрация как функционират външните автоматични дефибрилатори и обещаха, че ще обучат желаещите да работят с устройството. Според тяхно проучване, сред над 3000 пловдивчани, повече от 90% са изразили готовност да получат знания и умения за работа с устройството.

КАК ДА ОЦЕЛЕЕМ В ЖЕГАТА?

(Споделям личен опит)


Изхождайки от анализа на достъпното и възможното за спасение от горещината всред която живеем вече дни наред, за себе си извлякох изводи по които съставих правила за оцеляване и те доказано помагат. Споделям ги за да помогна на други хора търсещи облекчение...

•Стоенето на сянка, по възможност в проветряващо се помещение при отворени прозорци. Климатизираните помещения са с понижена температура, но и с основни недостатъци: течение и липса на освежен въздух, което е подобно и при ползването на вентилатор, който само върти застоялия въздух в помещението. Бедния на кислород въздух, заедно с високата си температура първо и най-малкото довежда до слабост и главозамайване!

•Ходете максимално леко облечени с тънки и проветриви материи, излъчващи бързо потта, а на открито - задължително с проветрива шапка пазеща сянка на очите, лицето и главата като цяло. Вкъщи не се притеснявайте да се освободите от всички дрехи за да диша тялото свободно и да се регулира по-добре телесната температура.

•Честите и резки преходи от горещо към хладно дори за здравите са опасни, а за хора със здравословни проблеми са си направо рискови! Такива преходи са влизането от улица в климатизирано помещение и обратно, влизане и слизане от превозно средство с климатроник - автомобил, влак, автобус, влизането потен и сгорещен в магазин или друг обект с понижена температура и продължителен престой 

•Периодичното освежаване на лицето с наплискване чрез вода с телесна температура също облекчава, както и обливането на главата...

•Пиенето на чиста вода с телесна температура периодично и редовно е в голяма полза за оводняването на организма, разреждането на кръвта и баланса между телесните течности и загубата на вода от изпотяване. Подсладени напитки и всички разтвори на водна основа нямат ефекта и ползата на чистата чешмяна и изворна вода. Някой видове трапезна, изворна или слабо минерализирана /не лечебната минерална/ вода намаляват потенето, но си е индивидуална реакция. 

•Необходимо е да приемате поне по една чаша дневно "Хидратин" разтворен в чаша вода, за да не се стига до необходимостта да ви го вливат венозно през система при евентуален топлинен шок. . Вероятно има различни видове, но аз ползвам "Хидратин Алфа" в сашета на прах за разтваряне като напитка. Препоръчителна доза е написана върху опаковката, но според мен е уместна при по-критични ситуации със загуба на телесни течности. Хидратирането на организма с този продукт е много важно за да се поддържа водно-солевия и електролитен баланс, от които зависят всички жизнени функции.

•Приемането на мулти витамини и мулти минерали компенсира загубата на соли, витамини и минерали чрез потта - нали не мислите, че като се изпотявате губите само вода?! Аз предпочитам ефервесцентните таблетки, разтварящи се в чаша вода и по-лесни в тази форма за усвояване от организма.

•Допълнителен прием на магнезии от поне 500 милиграма активира над 300 ензима регулиращи физиологични функции в организма....

•Ако и вие имате придобит опит и препоръки - полезно за всички ще е да ги споделите!

Желая успешно оцеляване на всички в изпитанието от жегата!

Пенчо Василев, ССБ В. Търново

РЕГИСТЪР НА ПАЦИЕНТИТЕ СЪС ЗАХАРЕН ДИАБЕТ

Системата на националния регистър на пациентите с диабет се създава и развива от десетки учени и специалисти в продължение на над 20 години.

УСБАЛЕ “Акад. Иван Пенчев” има дългогодишен опит при създаването и работата със значителни масиви информация за диабетно болните, проследяването и контрола на тяхното състояние. Болницата е първата българска организация участвала в европейския проект “Diabcare” и предоставила анонимизирани данни на европейския център по проекта в Мюнхен. Още в през 90-те години на миналия век са определени основните параметри на данните необходими за успешния контрол и определяне на подходящите лечебно-диагностични мероприятия при пациентите със

захарен диабет.


През 2008 г. работна група с председател проф. д-р Сабина Захариева, дмн., национален консултант по ендокринология и болести на обмяната, ръководител на клиничния център по ендокринология и геронтология при МУ - София и изпълнителен директор на Университетската специализирана болница за активно лечение по ендокринология (УСБАЛЕ) “Акад. Иван Пенчев” и участници - хабилитирани лица от МУ - София, специалисти от МЗ, МТСП, НЦЗИ (понастоящем НЦОЗА) и др. изготви и представи пред МЗ проект за “Национална програма за захарен диабет 2009 – 2021 г.” включваща “Разработване и внедряване на Национален диабетен регистър”, като е описано изграждането и функционирането на регистъра.


През 2012 г. от ръководен от проф. Д. Чаръкчиев колектив е изготвен проект, касаещ регистъра на пациентите със захарен диабет и е представен лично на зам. министър д-р Вичев от проф. С. Захариева за включване в програма BG 07 “Инициативи за обществено здраве”, с финансовата подкрепа на Норвежкия финансов механизъм. До момента на представянето на предложението, програмата BG 07 не включва регистър на болните от захарен диабет.


Дейностите по изграждането на регистъра на болните от захарен диабет са извършени от работни групи, определени съгласно заповеди на министъра на здравеопазването № РД-09-167/01.10.2013 г. и № РД-02-26/24.01.2015 г.

Създадената през октомври 2013 г. работна група е с председател националния консултант по ендокринология и болести на обмяната проф. Сабина Захариева, дмн и в нея са включени национален консултант по детска ендокринология и болести на обмяната, хабилитирани лица – ендокринолози и специалисти по социална медицина и здравен мениджмънт, педиатри, директори на дирекции в МЗ, началници на отдели и държавни експерти в МЗ, съветник на министъра на здравеопазването, представители на национални асоциации на диабетно болните и външни експерти по електронни технологии. По-късно в работата са включени представители на НЗОК, хабилитирани лица от Медицинския университет, ИИКТ – БАН и други университети. Определената със заповед на министъра на здравеопазването РД-09-167/01.10.2013 г. работна група изготви предложение за вида на данните, които са необходими за изграждането на регистъра на болните от диабет в Република България, както и за организацията и реда на попълване на регистъра и необходимите нормативни промени за реализацията. Докладът на работната група е внесен в МЗ с №33-УМБАЛ-183/02.12.2013 г.


Системата на регистъра на пациентите с диабет в Република България е представена пред ръководството на МЗ на 11.12.2014 г. и е направено предложение за приложение на демонстрираните технологии с вх. № №33- УМБАЛ-183/19.12.2014 г. В регистъра се съхраняват данни за пациентите, на които е извършена псевдонимизация, като са спазени следните основни принципи:

•  осигуряване на еднократно въвеждане, многократно и многоаспектно използване на информацията

• Не се променя организацията на работа на лекарите, като данните се регистрират в стандартните информационни системи, по време на обичайната работа в кабинетите на ОПЛ, специалистите и лечебните заведения и се предават по електронен път.

• Използват се въведените от НЗОК XML формати за обмен на данни, като в регистъра се внасят само псевдомизирани данни.

• практически не се отделя допълнително време и средства за допълнителна регистрация на данни и не се нарушава диагностично-лечебния процес.

Системата на регистъра включва изграждането на единен електронен запис за всяко лице, така се създава полицев регистър. Пациентите остават анонимни за персонала на регистъра, но при необходимост могат да бъдат идентифицирани от персонала на НЗОК. Пациентите имат достъп до своето досие и всички регистрирани данни чрез персонализираната информационна система на НЗОК. При извличането на данните от неструктурираните текстови полета на записа се ползват разработените от екип учени от ИИКТ – БАН и УСБАЛЕ технологии за обработка на естествен език, характеризиращи се с много висока точност (над 98%) и покриваемост (над 99% за лабораторните резултати).


Разработката на тези технологии е плод на десетгодишен труд в рамките на редица големи национални и международни проекти, като те се регистрирани като интелектуална собственост и са публикувани у нас и в чужбина. Тези технологии дават възможност за динамично обновяване и добавяне на нови показатели в регистъра, без да е необходимо допълнително време за регистрация, тъй като данните се извличат от описанието на анамнезата, клиничния преглед, извършените изследвания и назначеното лечение.


От 2015 г. съществува възможност за отдалечена работа през Интернет със системата на регистъра, като всички данни могат да се анализират и представят в реално време по области, населени места, пол, възраст, тип на диабета и диагнози, в избрани от анализаторите сечения. На определени нива, достъпът е публичен.

Системата за видео наблюдение на 16 ключови кръстовища в Плевен вече е факт


Със символично прерязване на лента и заключителна пресконференция в Заседателната зала на Община Плевен, на 20 юли 2021 беше финализирано изпълнението на Дейност 4 „Внедряване на система за видеонаблюдение на ключови кръстовища в град Плевен” по проект „Развитие на интегриран градски транспорт – гр. Плевен”, договор № BG16RFOP001-1.007-0003-C01. Проектът се финансира по ОП „Региони в растеж”.  Главна цел на проекта е постигане на устойчив градски транспорт в град Плевен чрез намаляване на вредните емисии, шума и подобряване качеството на транспортните услуги посредством въздействие върху подвижния състав, управлението на трафика и въвеждане на интелигентни транспортни системи.


В рамките на Дейност 4, която стартира на 02 март и приключи на 15 юли 2021 г., беше изградена система за видеонаблюдение на общо 16 възлови кръстовища в Плевен – 8 светофарни в централната част и 8 без светлинна регулация по периферията на града, с които са  обхванати всички входно-изходни артерии. Монтирани са 180 видеокамери, които в реално време следят движението. Камерите осъществяват разпознаване на номерата на МПС, както и лицево разпознаване на водачите. Видеосъоръженията  ще се следят от служители на ОД на МВР и на Община Плевен. Лицензът на софтуера, с който ще разполага Община Плевен, е безсрочен.

С изграждането на системата за видеонаблюдение се цели преди всичко подобряването на пътната безопасност и намаляването на пътните транспортни произшествия.


По проект „Развитие на интегриран градски транспорт – гр. Плевен” бяха доставени 14 нови тролейбуса, с което съставът на „Тролейбусен транспорт” ЕООД вече е изцяло подменен с екологични возила, общо 54 на брой. Доставени бяха и специализирани сервизни машини за тролейбусния транспорт. По същия проект се въвежда и електронна система за таксуване в градския транспорт на Плевен, която в момента е в процес на тестване.

Община Плевен

Участия на самодейните колективи на хората с увреждания

Празник на река Дунав в Белене


Община Белене за пета поредна година организира Фестивал на река Дунав, който се проведе на 2 и 3 юли. Празникът се свързва с Международния ден на река Дунав - 29 юни. Местното Народно читалище " Христо Ботев 1892 " по повод деня на града бе организирало надпяване между самодейни фолклорни колективи от целия район. Град Плевен се представи с вокална група "Северняшки ритми " към НЧ " Пробуда 1990" при ЖК Дружба с художествен ръководител народната певица Надка Томова, за която писахме в предния брой.


Празникът на града включва и фестивал на пеликана.  Беше раздадена риба мряна на организирани кулинарни отбори, която да бъде сготвена. Всички отбори трябваше да приготвят специално ястие, а после приготвеното бе оценено от жури. Всяка година общината награждава участниците с плакети.


Кметът в своето поздравление припомни, че Природен парк „Персина“ е единственият парк на река Дунав, който включва територията на целия град Белене, на част от землището на град Никопол и малка част от територията на Община Свищов. 

„Това са над 220 хиляди декара, в които природата се е развихрила, над 17 острова, най-големият  български остров е това и най-голямата влажна зона на България“.


На тазгодишното пето издание на „ Фестивала на река Дунав " бе реализирана идеята да се пишат послания-и пожелания върху хартия, която после да се сгъне като лодка и да се пусне във водите на реката с надеждата за сбъдване.  Разтворима във вода хартия бе осигурена от Община Белене, а на три пункта общински служители помагаха на желаещите да пуснат послание-лодка по реката да сгънат хартията. С лодка по средата на Дунав всички хартиени лодки бяха пуснати във водите на реката.

XIV Републикански многожанров фестивал на хората с увреждания, Църква, Перник


Над 2000 са участниците в 14-тия Републикански многожанров фестивал на хората с увреждания с участие на Балканските народи. Той се проведе на 31 юли и 1 август 2021 г. в кв. Църква, Перник. Организира се от Съюза на инвалидите в България с подкрепата на Агенцията за хората с увреждания и Община Перник.


В продължение на два дни на откритата сцена в кв. „Църква” хора с увреждания от цялата страна ще представят пред публика артистичните си умения. Нито горещините, нито дългия път попречиха на хората, дошли и от най- отдалечените краища на страната да съпреживеят празника. Ето какво казаха част от тях:

- „Ние сме от Средец, Бургаска област. Идваме тук вече за шести път. Много ни е хубаво, много ни е приятно, много са гостоприемни. Плюс това и групата много добре се представяме. Тук като сме дошли без медал не сме си отишли.”

- „От село Крушовица, област Враца сме- клуб на хората с увреждания. Имаме песни, стихотворения, които ще изпълним. Приятна е обстановката. Приятели срещаме, запознаваме се”.

Целта на проявата е да  помогне за социалната интеграция на хората с увреждания, да се насърчи техният талант. Те имат необходимостта да бъдат забелязани, мотивирани  и подкрепени от обществото,  каза председателят на местната организация Анита Тараланска. 

Фестивалът е с конкурсен характер. Участниците се оценяват от жури, председателствано от естрадната певица Мими Иванова, която при откриването каза: „Дай Боже, и хората без увреждания да умеят да се веселят, да имат такъв висок дух, както тези хора. Погледнете ги, колко са щастливи за това, че ще изживеят това събитие. Ще видите как танцуват, как пеят, как се радват на живота”, каза Мими Иванова.

Румен Петков, организатор клуб

ПОЕЗИЯ


Уважаеми приятели на поезията,

Казвам се Румен Веселинов Петков от гр. Плевен. Това са стихотворения от последната ми стихосбирка "Искам те същата ", която излезе през пролетта на 2021 г. Тя включва три части, „ Времената на Вивалди“,  „Утре и след това“ и „ Елхички с бодлички“. А през 2019 г. публикувах първата си стихосбирка „ Сънят на звуците „, която също се състои от три части.


Може да Ви се стори нескромно, но ще Ви разкажа нещо за себе си. Роден съм през 1960 в  град Плевен. През 1978 г. завърших гимназия, а 1985 г. се дипломирах във ВТУ„Ангел Кънчев” Русе, като инженер със специалност Информационни технологии. Работил съм като конструктор, научен сътрудник и инженер по комуникационни системи. Семеен, с един син. В живота на човек освен хубави неща се случват и неприятности. Така стана и с мене. Разболях се, впоследствие загубих зрение. Изживях физическа и емоционална болка, които трябваше да преодолея и да продължа напред. За това много ми помогна семейството и моите най-близки хора. Намерих сили, избягах от самосъжалението. Не можех да губя времето си в безсмислие. Моята нова реализация се роди спонтанно. Въпреки липсата на опит започнах да организирам списването на вестник "ВЯРА", месечник за живота и проблемите на хората с увреждания в Община Плевен(от 2005г.). Този вестник може да изтеглите и прочетете на сайта: http://disability.pleven.bg

Междувременно четях изключително много книги, почти денонощно. Беше като глад. Натрупаната духовна енергия търсеше простор за изява. Именно така спонтанно се родиха и тези стихове. Въпреки, че не съм бил достатъчно близък с литературата, нещата започнаха да се получават, без претенции за нещо велико. Вече имах открит хоризонт пред мене, но недостатъчно отъпкан път в създаването на поезия. Писането ми даде възможност да продължа отново да създавам,, да мечтая и силно да обичам, да бъда истинският аз. В тази книжка представям отношение към природата, любовта, раздялата, изневерите и ревността, самотата и тъмнината, истинското щастие. Всичко, което се случваше около мене, в природата, приятелите, обществените отношения, истините в живота, не знам как, но се превръщаше в стихове. Някои от тези творения съм публикувал в алманах „Кайлъка’2018”, списания „Кураж”, „Зари”, „Клуб Д”, вестниците „Тишина”, „Посоки”, както и в електронните издания „Плевен за Плевен”, „Звук и светлина”, агенция”Зетра” и др.

От автора

Сини минзухари
Ела при нас, човече,

дори от всичко да си уморен,

пътеката в спокойствие ще дойде,

с дъхът на бялата мъгла.

В света на голите дървета,

където всичко е покрито в скреж,

по клоните се свиват птици,

и вятър рови пръсти във листа.

Ела да видиш нашата поляна,

и ние сгушени в изсъхнала трева,

с ръце обвий ти сините главици,

помилвай ни, а после ни стопли.

Последните цветя сме във гората,

най-мънички от всички живини,

и тази наша синя красота,

във твоята душа наднича.

Кога от тишината измориш се,

на свечеряване тръгни,

тук свят различен е от твоя,

светът граден с бетон и стрес.

Трявна
Часовникът на кулата изпя,

една красива, незабравена песен,

а стрелките му, пазители на времето,

изпратиха секундите да ме повикат.

Да, отново съм тука,

в малкият градец на Славейкови,

а мислите ми  препускат на воля,

спомнили възрожденската приказка.

"Поседни на изгърбения мост,

поседни и послушай:

- Имало едно време,

моля те, не отваряй очи!

Върви със спомените си, 

понесен върху крилете на времето,

дишай свежият въздух,

усещай прегръдката на Балкана!"

И тръгнах по калдъръмени улици,

с малки дюкянчета и дървени порти,

с надвесени стари стрехи,

със сплетени премръзнали клони.

Тихо реката шепти,

от стари времена думите,

думите за четмо и писмо,

български дух и надежда.

Часовникът бавно отмерва времето,

на минали и сегашни години,

а когато си тръгвах,

попита: Ще се върнеш ли?

Нежност

Ще се връщам докато,

в тази отдавна позната гора,

когато между клоните засветлее,

и още са дълги сенките.

Не съм забравил аромата,

на свежата трева, билките,

хладината на бистрата роса,

утрото с тайни напоила.

Поглеждам и, там на поляната,

една притихнала сянка,

очакваща сянка,

на две влюбени същества.

Сърна с елен, два млади силуета,

нежност със дъхът си дават,

а хълбоците им потръпват,

помилвани от утринната хладина.

Протяжно нежен рев,

любов останала без дъх,

листата тихичко шумят,

какво си казаха отново?

Те приказка разказват на гората,

и радват се един на друг,

но тези думи не разбирам,

единствено си взех от красотата.
ЩРИХИ ОТ РОДИНАТА
Копривщица, какво да видим


Копривщица е градът, в който отиваме за първи път като деца. Това е градът, през който минават маршрутите на повечето чужденци в България. Мястото, където се пази историята и където си заслужава да се връщаме от време на време. А според местна шега, също и мястото, където лятото трае само три дни – ако се напиеш, може да го изпуснеш.

Легенди за Копривщица

Легенда за Жупата

Предполага се, че стари пътища свързващи градовете Златица, Пирдоп и Клисура със Стрелча и Панагюрище са имали кръстопът на днешна Копривщица. Разположено в котловина, покрито с красива, зелена трева и напоявана от р. Тополница, това било отлично място за почивка на кервани, пътници и търговци. Заради благоприятните условия в района се заселило старобългарско семейство със своите стада и така поставили началото на ново селище. То получило името „Жупа“. С увеличаване броя на хората се увеличавал и броя на къщите и така се сформирали малки общности. Почти всеки от родствениците получавал прякор – Тиханек, Козлек, Дуплек, Ломек заради свои специфични черти, занимания или случки свързани с него. От там са и имената на махалите, които са останали и до днес (някой).

Болярката от Рила

Друга легенда отнасяща се за Копривщица гласи, че млада жена се заселила на мястото на днешния град, защото смятала, че ще е добре да отглежда добитък тук. Малко след пристигането си тя заминала за Одрин, днешна Турция да измоли султана за ферман, които да указва, че тя е владетелка на Копривщица. В този ферман за първи път султанът нарекъл Копривщица – Авраталан – женска поляна. Преданията гласят, че турчин нямал право да минава през селото с подкован кон, а жителите можели свободно да носят оръжие. От благодарност и почит към болярката, жителите на селото после я нарекли Султанката.

Има шанс двете легенди (плюс първата) да са свързани. Копривщенци не са се женили за хора от селото, а си търсели жени от други села. Вероятно за да разширят землището или да допринесат за повече хора. Не е изключено някой от тях да е взел болярска щерка.

Копривщица – град от бежанци

Поредното твърдение за създаването на града е, че след падането под османска власт, в местността се заселили бежанци – потомци на големи български родове и стадата им. Сред тях имало трима овчари – Ламбо, Тороман и Арнаутин. Те създали малки семейни общности, които с времето се разрастнали до толкова, че станали имена на съществуващите днес махали в града.

Легендата за Сополивите камъни

Копривщица явно е пълна с легенди? През 18-19 век, Копривщица е имала 12 000 жители и още е била село. Управлението на това село било под формата на матриархат. Скотовъдството и занаятчийската работа не били достатъчни да се изкарва нормално препитание, мъжете масово ходили на гурбет. На няколко километра от селото, пътят към Пазарджик и Пловдив е водил гурбетчиите до Цариград и Близкия изток. Преди обаче да се спусне надолу към Стрелча, пътят преминавал през местност пълна с каменни морени. Това било мястото където семействата изпращали мъжете на това мъчително пътуване. Толкова много сълзи били проливани там, че камъните се сдобили с името Сополивите камъни.

Ако отдавна (или никога) не сте били в Копривщица, ето списък с основните забележителности в града, които да посетите:

· Каменният мост Първа пушка – тук за първи път гръмва пушка, която отбелязва началото на Априлското въстание.

· Училище „Св.св. Кирил и Методий“ - второто взаимно училище в България и първото класно училище, създадено от Найден Геров. Тук е преподавал Неофит Рилски. 

· Църквата „Успение Богородично“ - освен с религиозната си функция, тя е известна и с това, че камбаната й дава официалното начало на Априлското въстание. В двора на църквата са погребани Тодор Каблешков и Димчо Дебелянов.

· Къща музей на Любен Каравелов – роден е в богато семейство и е ученик на Найден Геров в първото класно училище в Копривщица преди да се захване с революционна дейност. 

· Къща музей на Димчо Дебелянов – домът на известния поет, дал живота си за България по време на Първата световна война.

· Къща музей на Тодор Каблешков – домът на известния революционер и автор на Кървавото писмо.

· Къща музей на Георги Бенковски – един от основните организатори на Априлското въстание.

· Лютовата къща – изящна архитектура и стенописи, които ще ви впечатлят. 

· Чаршията – мястото, където да се срещнете със занаятите от миналото. 

· Ослековата къща – едва ли сте очаквали барок в Копривщица, но къщата на търговеца Ненчо Ослеков е построена в този стил. От 1956 г. в нея се помещава Етнографският музей.

· Мавзолеят-костница на Априлци - е построен в памет на загиналите в Априлското въстание през 1876 г.. В долната част на паметника се пазят костите на загиналите, а в горната е построен малък параклис. 


За наистина запомнящо се посещение на Копривщица, бъдете в града за ежегодната възстановка на Априлското въстание или за празника на църквата „Успение Богородично“ на 15 август.

